Document ID: 32013D0188

KOMISSION TÄYTÄNTÖÖNPANOPÄÄTÖS,
annettu 18 päivänä huhtikuuta 2013,
eläinten suojelusta kuljetuksen ja siihen liittyvien toimenpiteiden aikana sekä direktiivien 64/432/ETY ja 93/119/EY ja asetuksen (EY) N:o 1255/97 muuttamisesta annetun neuvoston asetuksen (EY) N:o 1/2005 nojalla tehtyjä syrjimättömiä tarkastuksia koskevista vuotuisista kertomuksista
(tiedoksiannettu numerolla C(2013) 2098)
(ETA:n kannalta merkityksellinen teksti)
(2013/188/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinten suojelusta kuljetuksen ja siihen liittyvien toimenpiteiden aikana sekä direktiivien 64/432/ETY ja 93/119/EY ja asetuksen (EY) N:o 1255/97 muuttamisesta 22 päivänä joulukuuta 2004 annetun neuvoston asetuksen (EY) N:o 1/2005 (1) ja erityisesti sen 30 artiklan 2 kohdan,
sekä katsoo seuraavaa:
(1)
Asetuksessa (EY) N:o 1/2005 säädetään säännöistä, joita sovelletaan unionissa tapahtuviin elävien selkärankaisten eläinten kuljetuksiin, myös erityistarkastuksiin, joita viranomaiset tekevät unionin tullialueelle saapuville tai sieltä lähteville kuljetuserille. Asetuksen (EY) N:o 1/2005 27 artiklan 1 kohdassa säädetään, että toimivaltaisten viranomaisten on tarkastettava, että kyseisen asetuksen vaatimuksia on noudatettu, tekemällä syrjimättömällä tavalla eläinten, kuljetusvälineiden ja niihin liittyvien asiakirjojen tarkastuksia, jäljempänä ’syrjimättömät tarkastukset’.
(2)
Lisäksi asetuksen (EY) N:o 1/2005 27 artiklan 2 kohdan mukaan jäsenvaltioiden on toimitettava komissiolle kunakin vuonna 30 päivään kesäkuuta mennessä vuotuinen kertomus edellisenä vuonna tehdyistä syrjimättömistä tarkastuksista, jäljempänä ’vuotuiset kertomukset’. Vuotuisiin kertomuksiin on liitettävä analyysi havaituista merkittävistä puutteista ja toimintasuunnitelma niiden korjaamiseksi.
(3)
Komission kertomuksessa Euroopan parlamentille ja neuvostolle eläinten suojelusta kuljetuksen ja siihen liittyvien toimenpiteiden aikana annetun asetuksen (EY) N:o 1/2005 vaikutuksista (2) katsottiin, että olisi laadittava asetuksen (EY) N:o 1/2005 27 artiklan 1 kohdan mukaista jäsenvaltioiden toimivaltaisten viranomaisten suorittamaa valvontaa koskevat täytäntöönpanotoimenpiteet.
(4)
Kyseisen kertomuksen päätelmänä oli myös, että raportointijärjestelmän rakennetta olisi yhdenmukaistettava, koska siten saadut tiedot olisivat parempia ja vertailukelpoisempia.
(5)
Näin ollen tällä päätöksellä olisi vahvistettava yhdenmukaistettu mallilomake vuotuisia kertomuksia varten, ja jäsenvaltioille aiheutuvan hallinnollisen rasituksen vähentämiseksi siinä olisi myös säädettävä vuotuisten kertomusten toimittamisesta sähköisesti komissiolle.
(6)
Toimivaltainen viranomainen tekee syrjimättömiä tarkastuksia kuljetusmatkan eri vaiheissa. Niitä tehdään ennen lähtöä, kuljetusmatkan aikana, määräpaikkaan saavuttaessa ja kuljetusmatkan päätyttyä. Toimivaltainen viranomainen voi tehdä syrjimättömän tarkastuksen aikana useita tarkastuksia, joilla varmistetaan unionin lainsäädännön noudattaminen. Tähän voi kuulua sen tarkastaminen, että eläimet ovat kuljetuskuntoisia, että kuljetusväline täyttää unionin lainsäädännön vaatimukset tai että eläinkuljettajalla on tarvittavat luvat. Eläinkuljettajalle voidaan ilmoittaa tai olla ilmoittamatta tästä ennakkoon.
(7)
Eläinkuljettajat ennakoivat usein, että syrjimättömät tarkastukset tehdään ennen lähtöä pitkälle kuljetukselle jäsenvaltioiden välillä tai kolmansiin maihin ja sen jälkeen, kun on saavuttu määräpaikkaan, jos se on teurastamo, ja tällaisiin syrjimättömiin tarkastuksiin kuuluu usein suuren eläinmäärän tarkastuksia. Näin ollen vuotuisissa kertomuksissa tällaiset syrjimättömät tarkastukset olisi lueteltava erikseen niistä satunnaisista ja riskiin perustuvista syrjimättömistä tarkastuksista, joita ei yleensä ennakoida ja jotka voivat koskea pienempää määrää eläimiä.
(8)
Ennen kuljetusmatkoja tai niiden aikana tehtyihin syrjimättömiin tarkastuksiin sisältyy tarkastuksia, joissa toimivaltainen viranomainen tarkastaa kuljetukseen liittyvät asiakirjat, jotka vaatimusten mukaan on esitettävä sille. Nämä syrjimättömät tarkastukset olisi kirjattava erikseen niistä syrjimättömistä tarkastuksista, jotka tehdään kuljetusmatkan päätyttyä ja joihin sisältyy reittisuunnitelmien tai paikannusjärjestelmistä saatujen tulosteiden tarkastuksia ja joiden ainoana tarkoituksena on varmistaa kuljetusmatka-aikoja ja lepojaksoja koskevien asetuksen (EY) N:o 1/2005 liitteessä I olevan V luvun 1 jakson 1.4, 1.5, 1.7 ja 1.8 kohdassa vahvistettujen vaatimusten noudattaminen.
(9)
Näin ollen syrjimättömien tarkastusten aikana kerättyjen tietojen asianmukaisen vertailun varmistamiseksi tässä päätöksessä olisi säädettävä syrjimättömien tarkastusten kolmesta eri tyypistä, jotka on raportoitava erikseen vuotuisia kertomuksia varten. Kyseisten kolmen syrjimättömien tarkastusten tyypin olisi katettava a) syrjimättömät tarkastukset, jotka tehdään lähtöpaikassa ennen eläinten pitkiä kuljetuksia jäsenvaltioiden välillä ja kolmansiin maihin, ja sen jälkeen, kun eläimet puretaan kuljetusvälineestä määräpaikassa, kun se on teurastamo; b) syrjimättömät tarkastukset, jotka tehdään kuljetuksen aikana; ja c) syrjimättömät tarkastukset, jotka tehdään kuljetuksen päätyttyä kuljetusmatka-aikojen ja lepojaksojen noudattamisen varmistamiseksi.
(10)
Toimivaltainen viranomainen voi syrjimättömän tarkastuksen aikana tarkastaa yhden tai useampia eläimiä, kuljetusvälineitä ja kuljetukseen liittyviä asiakirjoja. Syrjimättömän tarkastuksen tuloksena voi olla tapauksia, joissa toimivaltainen viranomainen toteaa, että asetuksen (EY) N:o 1/2005 vaatimuksia ei ole noudatettu, ja ryhtyy toimiin vaatimusten noudattamatta jättämisen korjaamiseksi. Asianmukainen vertailu tällaisten syrjimättömien tarkastusten tuloksista jäsenvaltioissa edellyttää, että ne kirjataan ja raportoidaan yhdenmukaisella tavalla.
(11)
Tätä päätöstä olisi sovellettava 1 päivästä tammikuuta 2015, jotta jäsenvaltioille annetaan riittävästi aikaa mukauttaa kansalliset tiedonkeruujärjestelmänsä niihin tietoihin, jotka vaaditaan sisällytettäväksi vuotuisiin kertomuksiin tämän päätöksen mukaisesti.
(12)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Kohde ja soveltamisala
Tässä päätöksessä vahvistetaan säännöt, jotka koskevat syrjimättömiä tarkastuksia koskevia vuotuisia kertomuksia, jotka jäsenvaltioiden on toimitettava komissiolle kunakin vuonna 30 päivään kesäkuuta mennessä asetuksen (EY) N:o 1/2005 27 artiklan 2 kohdan mukaisesti, jäljempänä ’vuotuiset kertomukset’.
Kyseiset säännöt koskevat tietoja, jotka jäsenvaltioiden on sisällytettävä vuotuisiin kertomuksiin, jotka koskevat eläinten, kuljetusvälineiden ja kuljetukseen liittyvien asiakirjojen syrjimättömiä tarkastuksia, jotka toimivaltaisten viranomaisten on tehtävä asetuksen (EY) N:o 1/2005 27 artiklan 1 kohdan mukaisesti, jäljempänä ’syrjimättömät tarkastukset’, sekä tapaa, jolla ne on toimitettava komissiolle.
2 artikla
Vuotuisiin kertomuksiin sisällytettävät tiedot ja mallilomake
1. Vuotuisten kertomusten on sisällettävä seuraavat tiedot syrjimättömistä tarkastuksista jaoteltuina eläinlajin ja syrjimättömän tarkastuksen tyypin mukaan ja siten kuin tämän päätöksen liitteessä I ja sen liitteessä II esitetyissä selittävissä huomautuksissa tarkoitetaan:
a)
niiden erityyppisten syrjimättömien tarkastusten kokonaismäärä, jotka toimivaltainen viranomainen on tehnyt ja joiden aikana on tarkastettu eläimiä, kuljetusvälineitä tai kuljetukseen liittyviä asiakirjoja, siten kuin liitteessä I olevan 2 osan taulukossa 1 olevassa A jaksossa sekä liitteessä II olevassa 1 osassa tarkoitetaan;
b)
niiden eläinten, kuljetusvälineiden ja kuljetukseen liittyvien asiakirjojen määrä, jotka toimivaltainen viranomainen on tosiasiallisesti tarkastanut syrjimättömien tarkastusten aikana, siten kuin liitteessä I olevan 2 osan taulukossa 1 olevassa B jaksossa tarkoitetaan, ja tähän on sisällyttävä ainoastaan
i)
niiden eläinten lukumäärä, jotka on tarkastettu fyysisesti;
ii)
niiden kuljetusvälineiden lukumäärä, jotka on tarkastettu fyysisesti; tähän ei kuitenkaan saa sisältyä niitä tarkastuksia, jotka ovat osa asetuksen (EY) N:o 1/2005 7 artiklan mukaista hyväksyntämenettelyä;
iii)
niiden asetuksen (EY) N:o 1/2005 4 artiklan 2 kohdassa ja 6 artiklan 1, 5, 8 ja 9 kohdassa sekä sen liitteessä II olevassa 5 ja 8 kohdassa tarkoitettujen kuljetukseen liittyvien asiakirjojen lukumäärä, jotka on asetettu toimivaltaisen viranomaisen saataville ja jotka se on tarkastanut.
Jos yhden tarkastuksen aikana on tarkastettu useampia kuin yksi kuljetukseen liittyvä asiakirja, tämä voidaan ilmoittaa yhden asiakirjan tarkastuksena.
c)
niiden asetuksen (EY) N:o 1/2005 vaatimusten noudattamatta jättämistä koskevien tapausten luokka ja lukumäärä, jotka toimivaltainen viranomainen on todennut syrjimättömien tarkastusten aikana, siten kuin tämän päätöksen liitteessä I olevan 2 osan taulukossa 2 ja liitteessä II olevassa 2 osassa tarkoitetaan;
d)
toimivaltaisen viranomaisen asetuksen (EY) N:o 1/2005 vaatimusten noudattamatta jättämistä koskevien tapausten toteamisen johdosta toteuttamien toimien luokka ja lukumäärä, siten kuin tämän päätöksen liitteessä I olevan 2 osan taulukossa 3 ja liitteessä II olevassa 3 osassa tarkoitetaan;
e)
analyysi syrjimättömien tarkastusten aikana havaituista merkittävistä puutteista ja toimintasuunnitelma niiden korjaamiseksi, siten kuin liitteessä I olevassa 3 osassa tarkoitetaan.
2. Vuotuinen kertomus on toimitettava komissiolle sähköisessä muodossa liitteessä I esitetyn vuotuisen kertomuksen mallilomakkeen mukaisesti ja täydennettynä liitteessä II esitettyjen selittävien huomautusten mukaisesti.
3 artikla
Soveltaminen
Tätä päätöstä sovelletaan 1 päivästä tammikuuta 2015.
4 artikla
Osoitus
Tämä päätös on osoitettu kaikille jäsenvaltioille.
Tehty Brysselissä 18 päivänä huhtikuuta 2013.

Labels: 12
3
8
6